На основу члана 26. став 2. Закона о безбедности у железничком саобраћају („Службени гласник РС”, брoj 41/18),

Вршилац дужности директора Дирекције за железнице доноси

ПРАВИЛНИК

О ИЗМЕНАМА ПРАВИЛНИКА О ТЕХНИЧКИМ УСЛОВИМА ПОДСИСТЕМА ИНФРАСТРУКТУРА

Члан 1.

У Правилнику о техничким условима подсистема инфраструктура („Службени гласник РСˮ, број 39/23), члан 33. мења се и гласи:

„Члан 33.

Шине се у колосек уграђују без нагиба или са нагибом осе симетрије у попречном профилу, који се изводи према оси колосека.

Пројектним задатком се дефинише одговарајући нагиб осе симетрије шина у попречном профилу.

При градњи нових и унапређењу или обнови постојећих пруга и главних станичних колосека на њима, у колосек се уграђују шине са нагибом осе симетрије у попречном профилу, који се изводи према оси колосека.

Нагиб осе симетрије шина у попречном профилу, бира се из распона од 20:1 до 40:1.

Изузетно од става 3. овог члана, за пројектне брзине мање или једнаке од 200 km/h, уколико је деоница пруге, између скретница или укрштаја у којима су уграђене шине без нагиба осе симетрије у попречном профилу, краћа од 100 m, допуштена је уградња шина без нагиба осе симетрије у попречном профилу.

Нагиб осе симетрије уграђених шина према оси колосека у попречном профилу обезбеђује се:

1) уграђивањем подложних плочица са нагибом належне површине према оси колосека у попречном профилу, који се бира из распона од 1:20 до 1:40;

2) површином бетонског прага у потребном нагибу, код еластичних шинских причвршћења без подложних плочица;

3) еластичним шинским ослонцима са нагибом, код конструкција колосека на чврстој подлози.

У скретнице, укрштаје, дилатационе справе и окретнице, уграђују се шине без нагиба осе симетрије у попречном профилу или шине са нагибом осе симетрије у попречном профилу, који се изводи према оси колосека, према следећем:

1) за брзине мање или једнаке од 200 km/h, без нагиба или са нагибом;

2) за брзине веће од 200 km/h, а мање или једнаке од 250 km/h са нагибом, а изузетно, уколико је дужина шина између скретница или укрштаја краћа од 50 m, допуштена је уградња шина без нагиба;

3) за брзине веће од 250 km/h, шине се уграђују са нагибом.

Нагиб осе симетрије шина у попречном профилу бира се из распона од 20:1 до 40:1, а обезбеђује се преко подложних плочица, на којима су изведени нагиби належне површине у попречном профилу, чија се вредност бира из распона од 1:20 до 1:40.

Прелаз са дела колосека у коме су шине уграђене у попречном нагибу 20:1 на део колосека изведен без попречног нагиба шина, врши се уграђивањем подложних плочица (на месту прелаза, највише на два суседна прага), чија је належна површина у нагибу 1:40.

На месту прелаза, специјалне подложне плочице, нагиба належне површине 1:40, уграђују се само на једном прагу, осим ако је другачије одређено пројектом.

Специјалне подложне плочице са нагибом належне површине од 1:40, као прелазне, не уграђују се на праговима испод спојева шина, на праговима до спојева шина, на праговима до заварених места на шинама, као и на целим дужинама скретница, укрштаја, дилатационих справа и окретница.ˮ

Члан 2.

У члану 54. став 6. брише се.

Досадашњи ст. 7 – 14. постају ст. 6 – 13.

Члан 3.

 У члану 73. ст. 6. и 7. мењају се и гласе:

„Банкина је део планума пруге, који није покривен засторном призмом. Користи се за склањање пружних радника приликом наиласка воза, смештање темеља и стубова контактне мреже, смештање сигнализације и пружних ознака, хектометарских стубова и друге опреме пруге.

Ширина банкине је ≥ 60 cm, а у области ножице засторне призме са косином, може да се смањи до 55 cm.ˮ

Члан 4.

Овај правилник ступа на снагу осмог дана од дана објављивања у „Службеном гласнику Републике Србије”.

Број: 000570002 2024 12500 001 002 012 001 01 004

У Београду, 28. фебруара 2024. године

Вршилац дужности директора

 Лазар Мосуровић